Mens ansøgninger om to havbrug ved Djursland og et ved Anholt har affødt store protester på Djursland fra både befolkning og myndigheder, har Landbrugs- og Fiskeristyrelsen netop udpeget de otte zoner i Kattegat, der skulle være de bedst egnede til placering af havbrug – fiskeopdræt i åbne bure. Fem af de otte zoner ligger lige ud for Djursland. En sjette ligger nær Anholt, som er en del af Norddjurs kommune.

Det har fået borgmestrene i Syddjurs og Norddjurs kommuner, Claus Wistoft (V) og Jan Petersen (S), til at gå sammen om et åbent brev til Folketinget.

De to kommuner ønsker overhovedet ikke havbrug i nærheden.